
ЕУ подршка интегралном територијалном развоју – ЕУ ИНТЕГРА

ОПИС ПОСЛОВА ЗА ПАРТИЈУ 10. 

УСЛУГЕ ТЕХНИЧКЕ ПОДРШКЕ И МОНИТОРИНГА У РЕАЛИЗАЦИЈИ ИНФРАСТРУКТУРНИХ РАДОВА У ОБЛАСТИ ИЗГРАДЊЕ И РЕНОВАЦИЈЕ ЗЕЛЕНИХ ПОВРШИНА, У СЛЕДЕЋИМ ЈЛС: УЖИЦЕ, ЧАЈЕТИНА, БАЈИНА БАШТА И СВРЉИГ
	Бр. уговора о донацији:
	2024/461-514
	Локација имплементације пројеката: : 
	Ужице, Чајетина, Бајина Башта и Сврљиг

	Буџетска линија: 
	5.9.5.
	Период извршења: 
	мај 2026. – април 2028.



	Уводне информације и сврха

	Стална конференција градова и општина (СКГО) је почетком 2025. године отпочела са имплементацијом Програма „ЕУ подршка интегралном територијалном развоју – ЕУ ИНТЕГРА”, који финансира Европска Унија у оквиру ширег програма подршке ИПА III. Циљ Програма је модернизација локалних самоуправа у Србији кроз примену ЕУ модела за интегрални одрживи територијални развој. Кључна ресорно надлежна институција на националном нивоу је Министарство за европске интеграције, док су СКГО и УНОПС имплементациони партнери у погледу реализације планираних пројектних активности. 

Део Програма ЕУ ИНТЕГРА који спроводи СКГО усмерен је на подизање капацитета јединица локалне самоуправе (ЈЛС) и регионалних развојних агенција (РРА) за припрему и имплементацију интегралних развојних пројеката који ће се реализовати кроз грант шему. У складу са тим,  СКГО је спровео јавни позив за подношење предлога пројеката локалног развоја и окончао процес селекције и уговарања пројеката, у складу са Практичним водичем за процедуре уговарања спољне помоћи Европске уније (ПРАГ правила). 

СКГО је у том контексту спровео јавни позив за подношење предлога пројеката локалног развоја, након чега је успешно окончан процес евалуације, селекције и уговарања пројеката. За финансирање је одабрано укупно пет пројеката који се реализују у јединицама локалне самоуправе: Крушевац, Пирот, Мерошина, Ужице и Бор. Планирано трајање пројеката износи 21 месец.
Након потписивања уговора о додели бесповратних средстава, СКГО обезбеђује техничку и финансијску подршку корисницима грантова, као и континуирани мониторинг напретка у реализацији пројектних активности. 

У циљу обезбеђивања високог квалитета имплементације одабраних пројеката и ефикасне реализације предвиђених активности,, СКГО ће ангажовати правно или физичко лице, у даљем тексту: стручњак за мониторинг и техничку подршку у реализацији инфраструктурних радова у области  изградње и реновације зелених површина. Стручњак ће вршити мониторинг и пружати стручну подршку корисницима грантова у процесу имплементације инфраструктурних радова у области изградње и реновације зелених површина на територији Сврљига, Ужица, Бајине Баште и Чајетине - реконструкција парка спортско-рекреативног комплекса „Браћа Милутиновић“ у Бајиној Башти, пејзажно уређење дела улице Миленка Топаловића у Бајиној Башти, изградња мултифункционалног парка у Чајетини, реконструкцији дела дворишта вртића ''Бамби'' у Ужицу, реконструкција јавног парка испред објекта касарне ''Четврти пук'' у Улици Милоша Обреновића у Крчагову и рехабилитација пољопривредног земљишта у Кривој Реци, реконструкција партерног уређења платоа испред Културног центра у Сврљигу, текуће одржавање и озелењавање тротоара у улици Васе Албанца у Сврљигу, спољно уређење спортског комплекса Пастириште у Сврљигу и озелењавање и постављање мобилијара у центру Сврљига.

Стручњак неће обављати законски прописан стручни надзор над извођењем радова, који остаје у надлежности званично именованог надзорног инжењера у складу са важећим националним законодавством.
Ангажовани стручњак ће блиско сарађивати са пројектним тимом СКГО и представницима локалних самоуправа, пружајући подршку током имплементације активности везаних за изградњу и реновацију зелених површине ,како би се осигурало да су све активности и трошкови у потпуности усклађени са уговорним обавезама, законским оквиром и процедурама Европске уније. 




	Задатак ангажованог правног или физичког лица

	1. Анализа релевантне пројектно-техничке документације (пројекти, предмери и предрачуни, техничке спецификације  и друга документација) и давање препорука за њено унапређење;

	2. Анализу и процену техничке спецификације, предлога уговора и критеријума у оквиру конкурсне документације као и извештаја о отварању и оцењивању понуда у процесу јавних набавки у области изградње и реновације зелених површина;

	3. Спровођење периодичних теренских посета локацијама на којима се реализују инфраструктурни радови у области изградње и реновације зелених површина у договору са саветником за инфраструктуру;

	4. Праћење напретка радова и процену усклађености изведених радова у области изградње и реновације зелених површина са уговором о извођењу и одобреном пројектном документацијом и регистровање свих одступања од техничких спецификација;

	5. Праћење испуњености свих легалних предуслова за отпочињање радова, као и праћење и извештавање о испуњености свих неопходних услова за несметано извођење и употребу објекта у складу са важећим законом о изградњи и релевантним прописима у области изградње и реновације зелених површина;

	6. Преглед техничких делова извештаја о напретку које достављају корисници пројекта и извођачи радова, уз давање стручног мишљења о усклађености са стварним стањем на терену у области изградње и реновације зелених површина;

	7. Идентификацију потенцијалних техничких, оперативних или имплементационих ризика који могу утицати на реализацију инфраструктурних активности у области изградње и реновације зелених површина;

	8. Идентификовање и пријављивање неправилности или кашњења, уз предлог корективних мера СКГО-у у области изградње и реновације зелених површина;

	9. Давање стручних препорука за унапређење имплементације инфраструктурних активности у области изградње и реновације зелених површина.



	Очекивани производи рада

	· Кратке техничке белешке о верификацији напретка инфраструктурних активности у предметној области;
· Белешке о идентификованим ризицима и неправилностима у реализацији инфраструктурних интервенција у предметној области;
· Препоруке за унапређење имплементације инфраструктурних активности у предметној области.






	Задаци и обим ангажмана

	Задаци
	Максимално предвиђен  број дана

	1. Анализа релевантне документације  у области изградње и реновације зелених површина (пројеката, предмера и предрачуна, техничких спецификација, предлога уговора, конкурсне и друге документације), као и њихова анализа и процена уз давање препорука за унапређење.
	1

	2. Анализа конкурсне документације и предлога уговора и давање препорука у складу са техничком документацијом  у области изградње и реновације зелених површина. Праћење напретка радова и усклађености са уговором и пројектном документацијом, као и праћење испуњености законских предуслова  у области изградње и реновације зелених површина. Праћење мера безбедности и услова за реализацију инфраструктуирних активности  у области изградње и реновације зелених површина. Финансијско и временско праћење инфраструктурних активности, идентификација ризика, неправилности и кашњења уз предлагање корективних мера, као и давање стручних препорука за корекције и унапређење имплементације  у области изградње и реновације зелених површина.   Спровођење периодичних теренских посета у складу са потребама и у договору са саветником за инфраструктуру.
	6

	Максималан број дана
	7



	
Потребне квалификације, искуство и вештине

	Обавезни услови:
· Високо образовање (минимум 240 ЕСП бодова) из области  пејзажне архитектуре, хортикултуре, шумарства  или сродних наука, односно завршене мастер академске, специјалистичке академске или струковне студија, или основне студије у трајању од најмање 4 године 
· Најмање 10 година професионалног искуства у области  изградње и реновације зелених површина;
· Добро познавање принципа пејзажне архитектуре и одрживог уређења зелених површина;
i. Познавање стандарда и пракси у области урбаног уређења и урбаног мобилијара;
ii. Способност процене квалитета садног материјала и услова садње;
iii. Искуство у управљању или мониторингу инфраструктурних пројеката у предметној области;
· Познавање релевантних грађевинских прописа Републике Србије;
· Одлично познавање енглеског језика;
· Добре аналитичке, комуникационе, организационе и вештине извештавања.
Пожељни услови:
· Искуство у имплементацији пројеката финансираних из ЕУ и других међународних донаторских фондова;
· Искуство у раду са локалним самоуправама.





	Комуникација и координација током ангажмана

	У обављању активности, ангажовани стручњак ће бити у сталној комуникацији са Саветницом за инфраструктуру, као и са Mенаџером програма. Такође, ангажовани стручњак ће блиско сарађивати са другим стручњацима ангажованим  на истим грантовима ради размене релевантних информација, усаглашавања налаза и заједничког извештавања према пројектном тиму ЕУ ИНТЕГРА.

